1.

Articolul 11 se înlocuiește cu următorul text: „Articolul 11 Certificat oficial (1) Fiecare transport de produse alimentare și de hrană pentru animale enumerate în anexa II trebuie să fie însoțit de un certificat oficial în conformitate cu modelul prevăzut în anexa IV („certificat oficial”). (2) Certificatul oficial trebuie să respecte următoarele cerințe: (a) certificatul oficial trebuie să fie eliberat de autoritatea competentă din țara terță de origine sau din țara terță din care este expediat transportul, dacă țara respectivă este diferită de țara de origine; (b) certificatul oficial trebuie să poarte codul de identificare al transportului la care se referă, menționat la articolul 9 alineatul (1); (c) certificatul oficial trebuie să poarte semnătura funcționarului care certifică și ștampila oficială; (d) dacă certificatul oficial conține declarații multiple sau alternative, declarațiile care nu sunt relevante se barează, se parafează și se ștampilează de către funcționarul care certifică sau se elimină complet din certificat; (e) certificatul oficial constă într-unul dintre următoarele: (i) o singură foaie de hârtie; (ii) mai multe foi de hârtie dacă toate foile sunt indivizibile și constituie împreună un tot; (iii) o secvență de pagini, fiecare pagină fiind astfel numerotată încât să se indice că reprezintă o pagină anume dintr-o secvență finită; (f) atunci când certificatul oficial constă într-o secvență de pagini menționată la litera (e) punctul (iii) de la prezentul alineat, fiecare pagină poartă codul unic menționat la articolul 89 alineatul (1) litera (a) din Regulamentul (UE) 2017/625, semnătura funcționarului care certifică și ștampila oficială; (g) certificatul oficial se prezintă autorității competente de la postul de inspecție la frontiera de intrare în Uniune dacă transportul face obiectul unor controale oficiale; (h) certificatul oficial trebuie eliberat înainte ca transportul la care se referă să iasă de sub controlul autorităților competente din țara terță care eliberează certificatul; (i) certificatul oficial se întocmește în limba oficială sau într-una dintre limbile oficiale ale statului membru în care se află postul de inspecție la frontiera de intrare în Uniune; (j) certificatul oficial are o valabilitate de cel mult patru luni de la data eliberării și în orice caz de nu mai mult de șase luni de la data rezultatelor analizelor de laborator menționate la articolul 10 alineatul (1). (3) Prin derogare de la alineatul (2) litera (i), un stat membru poate consimți ca certificatele oficiale să fie întocmite în altă limbă oficială a Uniunii și să fie însoțit, dacă este nevoie, de o traducere autorizată. (4) Culoarea semnăturii și a ștampilei, cu excepția timbrelor seci sau a filigranelor, menționate la alineatul (2) litera (c), este diferită de culoarea textului tipărit. (5) Alineatul (2) literele (c)-(g) și alineatul (4) nu se aplică certificatelor oficiale electronice eliberate în conformitate cu cerințele de la articolul 39 alineatul (1) din Regulamentul de punere în aplicare (UE) 2019/1715 al Comisiei (*1). (6) Alineatul (2) literele (d), (e) și (f) nu se aplică certificatelor oficiale eliberate pe suport de hârtie, completate și imprimate în TRACES. (7) Autoritățile competente pot emite un certificat oficial de înlocuire numai în conformitate cu normele stabilite la articolul 6 din Regulamentul de punere în aplicare (UE) 2020/2235 al Comisiei (*2). (8) Certificatul oficial se completează pe baza notelor prevăzute în anexa IV. (*1) Regulamentul de punere în aplicare (UE) 2019/1715 al Comisiei din 30 septembrie 2019 de stabilire a normelor privind funcționarea sistemului de gestionare a informațiilor pentru controalele oficiale și a componentelor sistemice ale acestuia („Regulamentul IMSOC”) (JO L 261, 14.10.2019, p. 37)." (*2) Regulamentul de punere în aplicare (UE) 2020/2235 al Comisiei din 16 decembrie 2020 de stabilire a normelor de aplicare a Regulamentelor (UE) 2016/429 și (UE) 2017/625 ale Parlamentului European și ale Consiliului în ceea ce privește modelele de certificate de sănătate animală, modelele de certificate oficiale și modelele de certificate de sănătate animală/oficiale pentru intrarea în Uniune și circulația în interiorul Uniunii a transporturilor de anumite categorii de animale și mărfuri, certificarea oficială privind astfel de certificate și de abrogare a Regulamentului (CE) nr. 599/2004, a Regulamentelor de punere în aplicare (UE) nr. 636/2014 și (UE) 2019/628, a Directivei 98/68/CE și a Deciziilor 2000/572/CE, 2003/779/CE și 2007/240/CE (JO L 442, 30.12.2020, p. 1).”"